Åsane

Åsane var tidligere en kommune i Hordaland og er nå en bydel i Bergen, nord for byens sentrum og er den nordligste bydelen. Bydelen har samme grenser som den tidligere kommunen. Eidsvåg var kommunesenter frem til innlemmelsen i Bergen 1. januar 1972. Åsane kommune hadde da  innbyggere.

Åsane grenser til Bergenhus bydel i sør og Arna bydel i sørøst, og er ellers omgitt av kommunene Askøy i vest, Alver i nord og nordvest og Osterøy i nordøst.  og  går gjennom Åsane. Omtrent midt i bydelen ligger fjellet Veten. Lokalavisen heter Åsane Tidende.

Åsane hadde 41 788 innbyggere 1. januar 2021. Arealet er 68,82 km² landareal og 2,14 km² ferskvann. Befolkningstettheten for hele bydelen samlet er på 600 innbyggere pr. km² landareal.

Tettbebyggelsen som inngår i tettstedet Bergen er konsentrert om kyststripen fra grensen mot Bergenhus bydel ved Lønborg i sør, rundt Eidsvågen og langs Byfjorden nordover til Hordvik, samt det meste av Sentrale Åsane (området sør for Veten). Den deles gjerne inn i mindre områder som Eidsvåg, Ervik, Åstveit, Tertnes, Morvik, Mjølkeråen, Salhus, Hordvik, Nyborg, Flaktveit, Rolland og Ulset. I kjerneområdet ligger blant annet Åsane Storsenter, IKEA, Gullgruven senter, Åsane Byggsenter, Vestlandshallen, Åsanehallen, Åsane stadion, Åsane kirke, U. Pihl videregående skole og Åsane videregående skole. I Eidsvåg ligger Eidsvåg kirke og Eidsvåg båtlags marina, på Åstveit ligger Bergen golfklubbs bane, og på Tertnes ligger Tertnes videregående skole. Ved Hordvik ligger fabrikken til Rolls-Royce Marine, Tellevik kystfort og Nordhordlandsbrua, og i Salhus ligger Norsk Trikotasjemuseum og Salhus kirke. 

De øvrige deler av bydelen består for det meste av høyfjell, skog, ferskvann, jordbruksland og mer og mindre spredtbebygde områder. Det gjelder særlig Jordal, Hjortland, Blindheim og Dalabygda, mens Breistein og Hylkje derimot har tettbebyggelse som inngår i tettstedet Hylkje. Ved Breistein tilrettelegges det nå for storstilt utbygging av bolig- og næringsområder, og etablering av et nytt bydelssenter og videregående skole nær Bergen fengsel, Norsk lærerakademi, Vestlandsheimen, Bergen Travpark, Haukås skole og Eikås motorsportsenter som alle ligger i området. Fra Breistein er det fergeforbindelse til Valestrandsfossen på Osterøy. På Hylkje ligger Åsane Folkehøgskole, og på Saurås i Dalabygda like nord for Nyborg ligger Åsane gamle kirke.

Historie 

Åsane er prestegjeld og sokn i Åsane prosti. Åsane fikk status som annekssokn under Hamre prestegjeld 1871, og ble utskilt som eget prestegjeld i 1956. Eidsvåg og Salhus ble skilt ut fra Åsane 1982. Den første Åsane kirke ble antakelig reist i tre i løpet av middelalderen. Den nåværende steinkirken ble innviet i 1795, men brant ned i 1992. En ny kirke, Åsane nye kirke, ble reist ved Åsane senter i 1993, og den gamle ble gjenreist som Åsane gamle kirke to år etter. Salhus kirke ble innviet i 1924.

Åsane hørte tidligere til Hammer herred, men ble egen kommune i 1904. Noen av gårdene som en skulle tro naturlig ville høre til Åsane, ble ikke med i den nye kommunen fra starten. Det var gårdene Breistein, Hylkje og Salhus, de ble overført til Åsane i 1914. Hordvikgårdene og Tellevik ventet helt til 1938 før de ble med i Åsane kommune.

Åsane fikk allerede i 1937 golfbane på Åstveit. Utover siste halvdel av 1900-tallet endret Åsane karakter fra den bygdekommunen den hadde vært til å bli et handelssentrum med store kjøpesentra og et bymessig preg. Fra 1900 og frem til i dag, har folketallet steget fra rundt to tusen til nærmere førti tusen innbyggere.

Under andre verdenskrig opprettet tyskerne to fangeleirer for russiske krigsfanger i Åsane. Disse var lokalisert på Saurås og på Liarinden. Tyskerne bygget også et kystfort, Tellevik kystfort,  som var en del av Festung Bergen.

Se også: Liste over ordførere i Åsane kommune.

Kommunikasjon 
Fra 1786 sørget Den Trondhjemske postvei for fast postsamband mellom Bergen og Trondheim. Denne gikk gjennom Åsane, og deler av strekningen er i dag bevart og brukes som turvei. 

I tidligere tider var hovedferselsåren fjordene, og fjordabåtene gikk til de fleste bygdene, med Salhus som trafikknutepunkt. I 1920-årene begynte så smått rutebiltrafikken over Munkebotn til byen. I 1930-årene kom veien rundt Eidsvågneset, og i 1958 kom Eidsvågstunnelen, finansiert med bompenger. Utover i 1970-årene sto trafikken i stampe i rushtiden og det ble klart at nye veier måtte komme. I midten av 1980-årene ble motorveien til Vågsbotn åpnet.

Nordhordlandsbrua forbinder Bergen kommune sammen med Alver kommune. Broen kommer i land på Hordvik, og er en del av Europavei 39.

Åsane terminal er bussterminal og trafikk-knutepunkt i bydelen. Herifra går det lokalbusser innad i Bergen kommune. Det er også stoppested for rutebusser fra Bergen til Nordhordland, Sogn og Fjordane, Ålesund, Lillehammer og Trondheim. I forbindelse med Åsane terminal er det også drosje-holdeplass.

Geografi 

Det finnes flere fjelltopper i Åsane, disse er:

 Veten 486 moh.
 Høgstefjellet 464 moh.
 Storsåta 435 moh.
 Tellevikafjellet 391 moh.
 Nordgardsfjellet 355 moh.
 Hetlebakksåta 334 moh.
 Geitanuken 305 moh.
 Ulsetvarden 288 moh.
 Toppenipa 232 moh.
 Liafjellet

I Åsane er det også flere steder det er mulighet for å bade. Disse er:
 Vollane
 Tømmervågen
 Våganeset
 Grønnskjæret
Toppesanden
 Storåkervika
 Hordvik Havn
 Storøyen

Attraksjoner
 Norsk Trikotasjemuseum i Salhus
 Tellevik kystfort i Hordvik
 Bergen Travpark på Haukås
 Den trondhjemske postvei

Grunnkretser 
Bydelen Åsane består av 50 grunnkretser som omfatter delområdene Eidsvåg, Tertnes-Salhus og Åsane. Eidsvåg og Tertnes-Salhus utgjorde sammen bydelen Eidsvåg/Salhus før den ble slått sammen med bydelen Åsane til nåværende Åsane bydel i året 2000.

Demografi og levekår
Bydelen Åsane er inndelt i ni levekårsoner, med unntak for grunnkretsen Hjortland som inngår i levekårsonen Gullfjellet (se Arna). For detaljer om hvilke grunnkretser som inngår i hver levekårsone, se tabell i avsnittet Grunnkretser.

Tabellen viser samlet levekårsindeks for hver levekårsone i Åsane bydel i 2011, folketall i 2011 og 2015 og prosentvis befolkningsendring, prosentvis aldersfordeling og andel ikke-vestlige innvandrere i hver sone. Lav verdi på levekårindeksen indikerer gode levekår. Indeksen baseres på følgende 11 indikatorer: 1. Sosialhjelp til unge 2. Barnevernstilfeller 3. Utdanningsnivå 4. Bruttoinntekt 5. Barnefattigdom 6. Barneflytting ut av området 7. Kommunale boliger 8. Kriminalitet 9. Uførepensjon 10. Sykefravær og 11. Dødelighet. 

1Jo lavere verdi sonen har på indeksen, jo bedre er levekårene.
2Alle tall i tabellen er for 2011, med unntak av kolonnen Folketall 2015, som viser oppdatert folketall og befolkningsutviklingen i hver sone de siste 4 år sammenlignet med kolonnen Folketall 2011.
3Ikke medregnet grunnkretsen Hjortland.

Åsane bydel har 11,3 % av den ikke-vestlige innvandrerbefolkningen i Bergen kommune, og 15,0 % av den totale folkemengden i kommunen, ikke medregnet grunnkretsen Hjortland (2011).

Åsanes andel av kommunens befolkning etter alder (2011):

Politikk 
Kommunestyrevalget i 2011 ga følgende resultat for kretsene i Åsane bydel (stemmetall # og velgerandel %):

Det var  stemmeberettigede velgere i Åsane bydel, som utgjør 14,8 % av Bergen kommunes totale velgermasse. Det ble avgitt  godkjente stemmer som gir en valgdeltagelse på 65,2 %. Dette inkluderer ikke blanke og forkastede stemmer (totalt 920 stemmer i Bergen kommune samlet) og stemmer som ikke ble kretsfordelt (totalt 4 682 stemmer i Bergen kommune samlet). Om man anslagsvis legger til 14,8 % av disse var den reelle valgdeltagelsen i Åsane bydel 67,9 %.

Høyre ble det største partiet i bydelen med en oppslutning på 35,5 %, Arbeiderpartiet nest størst med 31,0 % og Fremskrittspartiet tredje størst med 12,4 %. Bydelen hadde en borgerlig overvekt på 19,1 prosentpoeng. I Bergen kommune samlet var den borgerlige overvekten 18,5 prosentpoeng.

H, Frp, KrF og V gikk alle til valg for et borgerlig byråd. V ble ikke med etter valget da de ønsket et byråd uten Frp, så H, Frp og KrF fortsatte i flertallsbyråd som sist.

Utdanning

Kommunale grunnskoler 
 Blokkhaugen skole, ungdomsskole
 Breimyra skole, ungdomsskole
 Eidsvåg skole, barneskole
 Flaktveit skole, barneskole
 Haukedalen skole, barneskole
 Haukås skole, barneskole
 Hordvik skole, barneskole
 Kalvatræet skole, barneskole
 Kyrkjekrinsen skole, barne- og ungdomsskole
 Li skole, barneskole
 Mjølkeråen skole, barne- og ungdomsskole
 Rolland skole, barneskole
 Salhus skule, barneskole
 Tertnes skole, barneskole
 Ulsetskogen skole, barneskole
 Åstveit skole, ungdomsskole

Fylkeskommunale videregående skoler 
 Tertnes videregående skole tilbyr service og samferdsel, studiespesialisering og toppidrettsgymnas (sommeridretter)
 Åsane videregående skole tilbyr bygg- og anleggsteknikk, elektrofag, helse- og oppvekstfag, restaurant- og matfag, teknikk og industriell produksjon, påbygning til generell studiekompetanse, toppidrettsgymnas (sommeridretter), fengselsundervisning, innføringskurs for minoritetsspråklige og voksenopplæring

Folkehøyskole 
 Åsane Folkehøgskole

Høyere utdanning 
 NLA Høgskolen Bergen

Idrettslag i Åsane 
Åsane har mange forskjellige idrettslag, ofte med navn etter lokalbydelen. Største idrettslag er Åsane Fotball. Under følger en liste over noen av dem:
 Åsane Fotball
 Åsane fotball damer
 Åsane Seahawks
 Åsane Håndball
Åstveit svømmeklubb
 Flaktveit Idrettsklubb
 IL Norna-Salhus
 Tertnes Idrettslag
 Turn- og idrettslaget Hovding
 Rolland FK
 Fotballklubben Bergen Nord
 Marikollen FK

Kjente personer fra Åsane 

 Rasmus Breistein (1890 – 1976), norsk filmregissør.
 Terje Valen (1942), politiker for Rødt og leder av Flaktveit Idrettsklubb
 Roald «Kniksen» Jensen (1943 – 1987), fotballspiller
 Åge Hadler (1944), orienteringsløper (2 ganger verdensmester)
 Stig Holmås (1946), forfatter
 Arild Linneberg (1952), forfatter og professor ved Universitetet i Bergen
 Odd Nordhaug (1953), forfatter og professor ved Norges handelshøyskole
 Roald Bruun-Hanssen (1962) Sportsdirektør i Sportsklubben Brann
 Arne Sandstø (1966), fotballspiller og -trener
 Arild Hermstad (1966), partileder for Miljøpartiet De Grønne
 Kenneth Storvik (1972), fotballspiller
 Heikki Holmås (1972), politiker for SV
 Mette Davidsen (1976), håndballspiller
 Trude Gundersen (1977), OL-sølvvinner i taekwondo
 Kurt Nilsen (1978), artist og Idol-vinner
 Alex Valencia (1979), fotballspiller
 Helge Haugen (1982), fotballspiller
 Nathalie Nordnes (1984), musiker
 Linn Andersen (1986), Miss Norway 2006
 Lars Vaular (1984), musiker

Referanser

Eksterne lenker 
 Åsane Tidende på nett
 Vestlandshallen
 Tertnes I.L.
 Åsane fotballklubb
 Åsane videregående skole
 Eikås Motorsenter/NMK Bergen
 Over 7 fjell i Åsane
 Skoler i Åsane